Jean-Michel Cousteau vaimonsa Nancy Marrin kanssa vuonna 2007
**Jean-Michel Cousteau** (s. 6. toukokuuta 1938) on ranskalainen tutkimusmatkailija, ympäristönsuojelija ja elokuvatuottaja. Hän on Jacques-Yves Cousteaun ja tämän ensimmäisen vaimon Simone Melchiorin vanhempi poika.

Jean-Michel sai jo nuorena ensikosketuksensa meriin ja laitesukeltamiseen. Hän sai veljensä Philippen kanssa kokeilla toisen maailmansodan jälkeen isänsä ja Émile Gagnanin kehittämää aqualung-paineilmalaitetta. Poikien nuoruus ei kuitenkaan ollut kovinkaan läheinen vanhempiinsa, jotka matkustivat paljon. Jean-Michel ja Philippe olivat näinä aikoina sisäoppilaitoksessa.

Aikuisiällä Jean-Michel Cousteau oli perheyrityksen taustahahmona auttamassa isänsä tutkimusmatkoja. Cousteu järjesti, suunnitteli ja hankki varusteita *Calypsolle*. Hän ei kuitenkaan saanut mielestään isältään tarpeeksi kunnioitusta ja alkoi siirtyä omien liiketoimien pariin. Vuonna 1979 Cousteau palasi traagisen tapahtuman seurauksesta auttamaan isäänsä. Philippe-veli kuoli lento-onnettomuudessa ja Jean-Michel Cousteau vakuutti isänsä jatkamaan edelleen tutkimustyötään. Jean-Michel Cousteau oli mukana isänsä televisiosarjoissa ja voitti mm. Emmy-palkinnon *Cousteau: Mississippi* -ohjelman tuottajana.

Jean-Michel Cousteau toimi isänsä perustaman säätiön johdossa paluustansa vuoteen 1992, jolloin jätti The Cousteau Societyn. Tämän jälkeen Cousteau keskittyi omiin toimiinsa. Hän ajautui riitoihin isänsä kanssa 1990-luvun puolivälissä Cousteau-nimen käytöstä. Isä ei pitänyt siitä, että Cousteau-nimi yhdistettiin ekologiseen lomakohteeseen, jossa Jean-Michel oli osakkaana. Jacques-Yves Cousteau vaati, että lomakohteen logoon ja nimeen tulisi liittää myös Jean-Michelin nimi lisänä, jotta paikkaa ei suoraan sekoitettaisi Cousteau Societyn alaiseksi. Sanfranciscolainen oikeus päättikin, että Cousteau-nimeä ei saisi käyttää lomakohteen markkinoinnissa, eikä mainostamisessa Yhdysvalloissa.

Vuonna 1999 Cousteau perusti oman säätiönsä Ocean Futures Societyn, jonka tarkoituksena on jatkaa mertensuojelua ja -tutkimusta. Hän myös aloitti televisiosarjan *Jean-Michel Cousteau’s Ocean Adventures* vuonna 2006. Cousteau oli myös vaikuttamassa samana vuonna Yhdysvaltain presidentti George W. Bushiin, joka perustikin Havaijille Papahānaumokuākea Marine National Monument -mertensuojelualueen.

Lähteet
-------

* Markham, Lois: *Jacques-Yves Cousteau: Exploring the Wonders of the Deep*. Austin, Texas, Yhdysvallat: Raintree, 1997. ISBN 0-8172-4404-2. (englanniksi)
* *Meren ihmeet*. Helsinki: Valitut palat, 1995. ISBN 951-584-143-7.

### Viitteet

1. ↑  Markham: *Jacques-Yves Cousteau: Exploring the Wonders of the Deep*, s. 49
2. ↑  Markham: *Jacques-Yves Cousteau: Exploring the Wonders of the Deep*, s. 84
3. ↑  *Meren ihmeet*, s. 176
4. ↑  Emmy Awards: 1985 *IMDb.com*. IMDb.com, Inc.. Viitattu 25. elokuuta 2008. (englanniksi)[vanhentunut linkki]
5. ↑  Shenon, Philip: Savusavu Journal; Cousteau Sues Son, Churning Fiji Waters *NYTimes.com*.  2. lokakuuta 1995. The New York Times Company. Viitattu 25. elokuuta 2008. (englanniksi)
6. ↑  Cousteau's Son Blocked From Using Name *NYTimes.com*.  22. joulukuuta 1995. The New York Times Company. Viitattu 25. elokuuta 2008. (englanniksi)
7. ↑  Jean-Michel Cousteau Ocean Futures Society.  Arkistoitu 1.9.2008. Viitattu 25. elokuuta 2008. (englanniksi)

Aiheesta muualla
----------------

* Ocean Futures Societyn kotisivut (englanniksi) (ranskaksi)
* *Jean-Michel Cousteau’s Ocean Adventures* -televisiosarja (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Israel
* Belgia
* Yhdysvallat
* Tšekki
* Alankomaat

 |
|  |
| Muut | 
* SNAC
* IdRef

 |

 |